পরিবর্তন স্থায়ী হয় না। তা আবার যে কোনো ধর্মান্ধ স্বার্থান্বেষী মহলের তাড়নায় মাথা তুলে দাঁড়ায়। বাংলাদেশের এই ইতিহাস বিশ্লেষণ একটি নির্মম সত্য বলে প্রতীয়মান হয়। দুর্গাপূজার সময় দেশের বিভিন্ন অঞ্চলে প্রতিমা বানানো প্রতিরোধ করা কিংবা প্রতিমা ভাঙার ঘটনা প্রমাণ করে যে, শান্তিপূর্ণভাবে ধর্ম পালনের পরিস্থিতি এ দেশে অনুপস্থিত, যতই তা সংবিধানে উল্লেখ থাকুক না কেন। ১৯৯২ সালে ভারতে বাবরি মসজিদ ভাঙার ঘটনায় এ দেশে সাম্প্রদায়িক দাঙ্গা হয়েছিল। ১৯৯৩ সালে হিন্দু সম্প্রদায় ভয় ও আতঙ্ক থেকে দুর্গাপূজার আনুষ্ঠানিকতা বর্জন করেছিল। সে বছর ঘটপূজা করেছিল তারা। প্রতিমার সামনে মাটির ঘটের ওপর আমের পাতা, পুরো নারিকেল, নতুন গামছা, ফুল, বেলপাতা ইত্যাদি রাখা হয়। পাঁচ ফোঁটা মেটেসিঁদুরের ওপর ধান-দূর্বা দিয়ে ঘট বসানো হয়। ঘটের সামনের অংশে চিত্রিত সিঁদুর থাকে। আমি মনে করি, এ ঘটপূজা শুধু ভয় বা আতঙ্ক থেকে নয়, এটি ছিল প্রতিবাদের চিহ্নস্বরূপ। দেশের সব ধর্মের শান্তিকামী জনগণকে পূজা উৎসবের এ প্রতিবাদ মর্মাহত করেছিল।